Marcel Ciolacu regretă gluma cu moldovenii: N-ar fi trebuit s-o fac
Premierul Marcel Ciolacu a spus că regretă gluma făcută despre Moldova și susține că din funcția pe care o are nu ar fi trebuit să facă acest lucru.
”Ştiţi că eu am mai vândut şi Ardealul. Şi cred că a fost unul dintre momentele cele mai dificile ale mele ca om politic când am vândut Ardealul şi s-a dovedit a fi o minciună. Nu are rost să intru în detaliile glumelor pe care le facem cu toţii şi nu cred că dumneavoastră n-aţi zis vreodată bancuri cu ardeleni, cu olteni, face parte din spiritul românesc. Cu adevărat, ce regret e că din funcţia de prim-ministru n-ar fi trebuit să fac acest lucru şi a fost interpretat. Dar diferenţa între ce facem efectiv şi o glumă nepotrivită e una foarte mare”, a afirmat Ciolacu, vineri, la Iași.
Mişcarea pentru Dezvoltarea Moldovei (MDM) i-a cerut explicaţii premierului Marcel Ciolacu, după ce a acesta a spus la Timişoara, într-o conferinţă de presă, că ”Buzăul nu e în Moldova şi vă rog să nu mă jigniţi”. Liderul PSD a adăugat că nu își propune să jignească pe cineva și că observă că o glumă făcută în Timișoara a fost interpretată în mod politic de unii. El a subliniat că gluma nu a avut nicio conotație peiorativă și că, în cazul în care cineva s-a simțit ofensat, își cere scuze, deoarece nu acesta a fost scopul său.
”Deci departe de mine să jignesc pe cineva. Văd că s-a interpretat o glumǎ pe care am făcut-o în Timişoara şi unii încearcă să o speculeze politic. Nu a fost nimic peiorativ. Dacă cineva s-a simţit jignit îmi cer scuze, nu asta mi-am dorit”, a adăugat liderul PSD.
Guvernul face investiții cum n-au mai fost până acum în Moldova
Premierul susține însă că în ultimii ani Moldova a fost „văduvită” de investiții. Marcel Ciolacu a afirmat că există o diferență semnificativă între ceea ce se face efectiv și o glumă nepotrivită. El a subliniat că niciun Guvern de la Revoluție încoace nu a alocat mai multe fonduri pentru o zonă de dezvoltare decât face acest Guvern.
„Diferența dintre ce facem efectiv și o glumă nepotrivită e una foarte mare. Niciodată de la Revoluție încoace, un Guvern nu a direcționat mai multe fonduri pentru o zonă de dezvoltare cât o face acest Guvern. (…) Cu fiecare minister în parte am încercat să echilibrăm un lucru care era evident: Moldova a fost văduvită de investiții majore și de un plan de dezvoltare coerent”, a declarat Marcel Ciolacu.
Marcel Ciolacu a spus că fiecare minister a încercat să abordeze o problemă evidentă: lipsa investițiilor majore și a unui plan de dezvoltare coerent în Moldova. El a menționat că, în mod paradoxal, a fost necesar un conflict în zona Ucrainei pentru a atrage atenția asupra realității, în sensul că mulți oameni au părăsit regiunile Suceava, Botoșani, Iași, Bacău și Buzău, evidențiind că, de exemplu, aproximativ 11.000 de români au emigrat din Râmnicu Sărat. Motivul invocat a fost lipsa infrastructurii dezvoltate, care afectează atât afacerile, cât și accesul la servicii publice la nivel european, făcând astfel dificilă revenirea acestor români în țară.